།རཀྟ བ ས དཱ ངྐ ར སྱ ཤྲཱི ཪྵ མ།
༄༅། །ཁྲག་འཐུང་དམ་པ་རྒྱན་གྱི་དབུའོ། །
དཔལ་ཧེ་རུ་ཀ་ལ་ཕྱག་འཚལ་ལོ། །བསྒྱུར་བ་ཁྲག་འཐུང་གི་དཀྱིལ་འཁོར་ལ། ཏིང་ངེ་འཛིན་གྱི་རིམ་པ་ལ་བཞི་སྟེ། དེ་བཞིན་ཉིད་ཀྱི་ཏིང་ངེ་འཛིན་དང་། ཀུན་ཏུ་སྣང་བའི་ཏིང་ངེ་འཛིན་དང་། རྒྱུའི་ཏིང་ངེ་འཛིན་དང་། ཡོངས་སུ་རྫོགས་པའི་ཏིང་ངེ་འཛིན་ནོ། །དེ་ལ་དང་པོ། དེ་བཞིན་ཉིད་ཀྱི་ཏིང་ངེ་འཛིན་ནི། གཞུང་ལས། སྐྱེ་བ་མེད་ལ་ཐམས་ཅད་སྐྱེས། །སྐྱེས་པ་ཉིད་ནའང་སྐྱེ་བ་མེད། ། ཅེས་པས། སྐྱེ་བ་མེད་པ་ནི་ཆོས་ཀྱི་དབྱིངས། སྐྱེས་པ་ནི་འཁོར་འདས་ཀྱི་ཆོས་ཐམས་ཅད་དེ། སྐྱེས་པའི་དུས་དེ་ཉིད་ན་ཆོས་ཀྱི་དབྱིངས་ཀྱི་རང་བཞིན་དུ་ཤེས་པ་ནི། ཆོས་ཐམས་ཅད་ཡེ་ནས་གནས་པའི་གནས་ལུགས་ཡིན་པས། དེ་བཞིན་ཉིད་ཀྱི་ཏིང་ངེ་འཛིན་ཅེས་བྱའོ། །ཀུན་ཏུ་སྣང་བའི་ཏིང་ངེ་འཛིན་ནི། གཞུང་ལས། སྟོང་པ་ཉིད་དུ་རབ་གསལ་བས། །སྙིང་རྗེའི་ཡུལ་ནི་བསྒོམ་པར་བྱ། ། ཞེས་པས། ཁམས་གསུམ་གྱི་སེམས་ཅན་ཐམས་ཅད་སྙིང་རྗེའི་ཡུལ་ཡིན་ཏེ། དོན་དམ་པར་ཆོས་ཀྱི་དབྱིངས་སྟོང་པ་ཉིད་དུ་རང་བཞིན་གྱི་འོད་གསལ་ཀྱང་། འཁྲུལ་པོའི་ཤེས་པ་ལས། སྡུག་བསྔལ་གྱི་རྟེན་དུ་གྱུར་པའི་ཕྱིར། རྟོགས་པ་དང་ལྡན་པའི་སྙིང་རྗེའི་ཡུལ་ཡིན་ཏེ། སྙིང་རྗེའི་ཡུལ་སེམས་ཅན་སྣང་བ་ནི། ཀུན་ཏུ་སྣང་གི་ཏིང་ངེ་འཛིན་ཅེས་བྱའོ། །རྒྱུའི་ཏིང་ངེ་འཛིན་ནི། གཞུང་ལས་ཀྱང་། ཧཱུྃ་ངེས་པ་ལ་ནི་རྡོ་རྗེ་ཆེ། །དེ་ལ་དཔལ་ཆེན་ཧེ་རུ་ཀ ། ཅེས་པས། སྐབས་འདིར་རྒྱུའི་ཏིང་ངེ་འཛིན་ལས། སྐུ་གསུང་ཐུགས་ཚང་བར་ཡོད་དེ། ཐུགས་ཀྱི་རང་བཞིན་ཡི་གེ་ཧཱུྃ་མཐིང་ནག་ལས། རྡོ་རྗེ་ནག་པོ་རྩེ་དགུ་པ། ཁྲོ་ཞལ་བཅུ་དྲུག་དང་ལྡན་པ། བསྐལ་པའི་མེ་འབར་བ། དེ་ལས་དཔལ་ཀུན་བཟང་ཧེ་རུ་ཀ་མཐིང་ནག་དབུ་དང་ཕྱག་ཞབས་ནི་ངེས་པ་མེད་པས། ཞེས་ཀྱང་འབྱུང་སྟེ། རེ་ཞིག་སློབ་དཔོན་པདྨའི་དགོངས་པས་འདི་ལྟར་བཞེད་དོ། ། དབུ་དགུ་ཕྱག་བཅོ་བརྒྱད། ཞབས་རྣམ་པ་བརྒྱད་དང་ལྡན་པ། དབུས་ཀྱི་ཟལ་གསུམ་མཐིང་ནག །གཡས་གསུམ་དཀར། གཡོན་གསུམ་དམར། ཕྱག་དང་པོ་གཉིས་ཀྱི་རྡོ་རྗེ་དང་ཐོད་ཁྲག །དེའི་འོག་མ་གཉིས་གཡོན་ན་རོ། གཡས་ཀྱིས་དེའི་གློ་སྙིང་འབྱིན་ཅིང་གསོལ་བ། དེའི་འོག་མ་གཉིས་གཡས་ཉི་མ། གཡོན་ཟླ་བ་ཐུགས་ཀ་ན་བསྣམས་པ། དེའི་འོག་མ་གཉིས་གཡས་ན་ཁྱུང་། གཡོན་ན་འུག་པ་བསྣམས་ཏེ། དམ་ཉམས་པའི་རྣལ་འབྱོར་པ་ལ་འགྱེད་པ། དེའི་འོག་མ་གཉིས་གཡས་ན་རླུང་། གཡོན་ན་མེའི་འཁོར་ལོ་ཐོགས་ཏེ། འཇིག་རྟེན་ཐམས་ཅད་འཐོར་ཞིང་བསྲེག་པར་བྱེད་པ། དེའི་འོག་མ་གཉིས་གཡས་ན་ཆུའི་དཀྱིལ་འཁོར། གཡོན་ན་རི་རབ་ཐོགས་ཏེ། བག་ཆགས་ཐམས་ཅད་འཁྲུ་ཞིང་། ང་རྒྱལ་ཐམས་ཅད་གནོན་པར་བྱེད་པ། ཐ་མ་གཉིས་ན། གཡས་ན་གོ་ཆ། གཡོན་ན་ཡིད་བཞིན་གྱི་ནོར་བུ་རིན་པོ་ཆེ་སྣོད་དང་བཅས་པ་བསྣམས་པས། རྣལ་འབྱོར་པ་ལ་ཅིས་ཀྱང་མི་ཚུགས་ཤིང་། དངོས་གྲུབ་རྣམ་གསུམ་སྟེར་བར་མཛད་པའོ། །ཞབས་བརྒྱད་ནི་ལྷ་ཆེན་པོ་བརྒྱད་ལ་བརྫིས་པའོ། །སྐུ་ལ་དཔལ་ཆས་བཅུ་དྲུག་གིས་བརྒྱན་ཅིང་། བསྐལ་པའི་མེ་རི་འབར་བའི་དབུས་ན། སྐུ་འབར་བའི་གར་དགུ་དང་ལྡན་ཏེ། འཇིགས་པའི་དུས་ཀྱི་མེ་བཞིན་དུ་བཞུགས་སོ། ། དེ་ནི་དཀྱིལ་འཁོར་ཐམས་ཅད་བསྐྱེད་པའི་བདག་པོ་ཡང་ཡིན། རྒྱུ་ཡང་ཡིན་པའི་ཕྱིར། རྒྱུ་ཡི་ཐིང་ངེ་འཛིན་ཅེས་བྱའོ། །ཡོངས་སུ་རྫོགས་པའི་ཏིང་ངེ་འཛིན་ལ་དོན་གསུམ་གྱིས་བསྟན་ཏེ། ཁྲོ་བོ་རང་བཞིན་གྱི་དཀྱིལ་འཁོར་དང་། ཁྲོ་བོ་གསང་བའི་དཀྱིལ་འཁོར་དང་། རང་བཞིན་ལྷུན་གྱིས་གྲུབ་པའི་དཀྱིལ་འཁོར་རོ། །དེ་ལ་དང་པོ་ཁྲོ་བོ་རང་བཞིན་གྱི་དཀྱིལ་འཁོར་ལ་གཉིས་ཏེ། བདག་གི་སྲས་སུ་རྒྱལ་བ་བསྐྱེད་པའི་སྒོ་ནས་བསྐྱེད་པའི་ཆོ་འཕྲུལ་དང་། རྒྱལ་བའི་སྲས་སུ་བདག་བསྐྱེད་པའི་སྒོ་ནས་དབང་བསྐུར་བའི་ཆོ་འཕྲུལ་ལོ། །དེ་ལ་བསྐྱེད་པའི་ཆོ་འཕྲུལ་ལ་གཉིས་ཀྱི་དང་པོ་རྟེན་བསྐྱེད་པ་ནི། གཞུང་ལས། བྷྲཱུྃ་དུར་ཁྲོད་ཆེན་པོ་རབ་འཇིགས་པའི། །ཁྲག་གི་རྒྱ་མཚོ་འཁྲུགས་པའི་དཀྱིལ། ། ཅེས་པ་ལ་སོགས་པ་འཕྲོས་ཏེ། རང་གི་ཐུགས་ཀ་ནས་ཨེ་ཡྃ་བྃ་མྃ་ཀེཾ་རྃ་རྣམས་སྤྲོས་པ་ལས། ཨེ་ལས་ཆོས་འབྱུང་གྲུ་གསུམ་མཐིང་ནག་རྒྱ་ཁྱོན་ནམ་མཁའ་དང་མཉམ་པ་དེའི་སྟེང་དུ་ཡྃ་ལས་རླུང་གི་དཀྱིལ་འཁོར་སྲ་ཞིང་མཁྲེགས་པ། ཁ་དོག་དུད་ཁ་དབྱིབས་ཟླ་གམ་དུ་གྱུར་པར་བསྒོམ་མོ། །དེའི་སྟེང་དུ་བྃ་ལས་ཁྲག་གི་རྒྱ་མཚོ་རྦ་རླབས་འཁྲུགས་པ། དབྱིབས་ཟླུམ་པོ་བསྒོམ་མོ། །དེའི་སྟེང་དུ་མྃ་ལས་ཤ་ཆེན་གྱི་ས་གཞི་སྲ་ཞིང་འཇམ་ལ། དབྱིབས་གྲུ་བཞི་བསྒོམ་མོ། །དེའི་སྟེང་དུ་ཀིཾ་ལས་ཀེང་རུས་ཀྱི་རི་རབ་ནག་པོ། ཁ་ཁྱེར་དང་རྒྱ་མཉམ་པ། རཀྟ་ཁྲག་ཀི་ཞམ་ཆུ་ཟུ་ལུ་ལུ་འབབ་པར་བསྒོམ་མོ། །དེའི་སྟེང་དུ་རྃ་ལས་བསྐལ་པའི་མེ་རི་འབར་བར་གྱུར་ཏེ། མེ་དེའི་ཕྱེད་མར་ཆད་པས་འོག་གི་འབྱུང་བ་རྣམས་ཆ་སྙོམ་པ། ཕྱེད་རི་རབ་དེའི་ཁ་རྒྱན་དུ་གྱུར་ཏེ། བསྐལ་པའི་མེ་རི་འབར་བའི་དཀྱིལ་འཁོར་དུ་གྱུར་པར་སྒོམ་མོ། །འོད་ཟེར་ཕྱོགས་བཅུར་འཕྲོས་པས། ཕྱོགས་བཅུའི་ཞིང་ཁམས་ཐམས་ཅད་ཁྱབ་ནས། དེ་བཞིན་གཤེགས་པའི་སྲས་སུ་དགོངས། བྱང་ཆུབ་སེམས་དཔའི་སྤུན་དུ་དགོངས། མ་མོ་དང་མཁའ་འགྲོ་རྣམས་ཀྱི་རྗེ་བོར་དགོངས།  དེ་ནས་ཕྱོགས་བཅུའི་གཞལ་ཡས་ཁང་གི་ཆེ་ཡོན་ཐམས་ཅད་གནང་བའི་ཚུལ་དུ་བསྡུས་ཏེ། བྷྲཱུྃ་ལ་ཐིམ། བྷྲཱུྃ་འོད་དུ་ཞུ་སྟེ། གཞལ་ཡས་ཁང་བསྐྱེད་པར་གསལ་གདབ་བོ། ། རང་གི་ཐུགས་ཀ་ནས་བྷྲཱུྃ་སྨུག་ནག་གཅིག་འཕྲོས་པ་ལས། བྷྲཱུྃ་བི་ཤྭ་བྷི་ཤུདྡྷེ། བྷྲཱུྃ་ཞེས་བརྗོད་པ་ལས། ཡེ་ཤེས་འབར་བའི་གཞལ་ཡས་ཁང་། །ཕྱི་རྡོ་རྗེའི་གུར་ཁང་དང་བཅས་པ། དབུ་རྩེ་བར་འཁྱམས་གཉིས་རིམ་དུ་གནས་པ། ཕྱི་ཐོད་པ་སྐམ་པོ་ལས་བྱས་པ། བར་ཐོད་པར་རི་ཐོད་རྙིད། ནང་ཐོད་པ་རློན་པ་ལས་བྱས་པའོ། །ཟུར་བཞིར་གནམ་ལྕགས་ཀྱི་འཛེར་ཆེན་བཞི་གདབ་པ། འཛེར་མགོར་ཉི་མའི་དཀྱིལ་འཁོར་བཞི་ཤར་བ་ཕྱོགས་བཞིར་འཁོར་ལོ་དང་། རིན་པོ་ཆེ་དང་། པདྨ་དང་། རལ་གྲིས་བརྒྱན་པ། སྟེང་རྡོ་རྗེ་ནག་པོའི་བླ་གབ་ཏུ་ཆུད་པ། བྱ་སྐྱིབ་ལྔ་དང་ལྡན་པ། རྒྱལ་ཆེན་བཞི་ལ་སྒོ་སྐྱེས་བྱས་པ། ལྷ་ཆེན་པོ་བརྒྱད་ཀྱིས་ནང་གི་ཀ་བ་བྱས་པ། ཀླུ་ཆེན་པོ་བརྒྱད་ཀྱིས་སྟེང་གི་གདུང་མ་བྲེས་པ། གཟའ་ཆེན་པོ་བརྒྱད་ཀྱིས་ཁ་བད་ལྡིང་བ། རྒྱུ་སྐར་ཉི་ཤུ་རྩ་བརྒྱད་ཀྱི་ཕྱམ་གྱིས་མཛེས་པ། འབྲུག་གི་རི་དྭགས་ཀྱི་རྐན་སྒྲ་སྒྲོགས་པ། གནམ་ལྕགས་ཀྱི་ཐོག་སེར་འབབ་པ། ཞིང་གི་རྒྱལ་མཚན་དང་། བ་དན་རྩེ་གསུམ་པས་བརྒྱན་པ་སྐལ་པའི་རླུང་ནག་འཚུབ་པ། ཡེ་ཤེས་ཀྱི་མེ་རི་འབར་བ། རྡོ་རྗེའི་ཐོག་མདའ་འཕྲོ་བ། རཀྟའི་ཞམ་ཆུ་འབབ་པ། ཙིཏྟའི་ཕོལ་ཕྱིང་དང་། སྦྲུལ་ནག་གི་ཟ་ར་ཚག་གིས་བརྒྱན་པ། ཉི་ཟླའི་སྐར་ཁུང་ལྡིང་བ། ཕྱི་དང་ནང་མེད་པ། ཀུན་ཏུ་ཡང་ནང་དུ་གྱུར་པར་བསྒོམ་མོ། །དེའི་ནང་དུ། དབུས་སུ་གྲུ་གསུམ་མཐིང་ནག་ཟླ་གམ་དམར་པོ་གསུམ་དད་ལྡན་པ། དེའི་ཕྱི་རོལ་འཁོར་ལོ་སྔོན་པོ་རྩིབས་བཞི་ལ་མེ་འབར་བ། རྩིབས་མཆན་ནག་པོ་རྡོ་རྗེའི་བྲག་གིས་གཏམ་པ། ཕྱི་རོལ་རྡོ་རྗེ་མུ་ཁྱུད་ཀྱིས་བསྐོར་བ། གྲུ་ཆད་བཞི་གློ་འབུར་བཞི་དང་ལྡན་པ། དེའི་ཕྱི་རོལ་ལྷ་སྣམ་ནང་མ་སྒོ་ཁྱུད་བཞི་དང་ལྡན་པ། བར་འཁྱམས་ཕྱི་ནང་གིས་བརྒྱན་པའོ། ། དེ་ནས་གཏན་བཏིང་བ་ནི། དབུས་ཀྱི་གྲུ་གསུམ་རུ་ཏྲ་ཕོ་མོ་དང་། ལྷ་ཆེན་ཕོ་མོ། དེའི་སྟེང་དུ་སེང་གེ་བརྒྱད་ཀྱི་ཁྲི་བྱུང་། ཤར་ཕྱོགས་འཁོར་ལོའི་རྩིབས་སྟེང་དུ། དྲི་ཟ་དང་ཚངས་པ་ཕོ་མོའི་སྟེང་དུ། མ་ཧེ་དམར་སྐྱ་བརྒྱད་ཀྱི་ཁྲི་བྱུང་ངོ་། །ལྷོ་ཕྱོགས་འཁོར་ལོའི་རྩིབས་སྟེང་དུ། གྲུལ་བུམ་དང་གཤིན་རྗེ་ཕོ་མོའི་སྟེང་དུ། གཟིག་བརྒྱད་ཀྱི་ཁྲི་བྱུང་ངོ་། །ནུབ་ཕྱོགས་འཁོར་ལོའི་རྩིབས་སྟེང་དུ། སྲིན་པོ་ཕོ་མོ་དང་། ཀླུའི་སྟེང་དུ་སྟག་བརྒྱད་ཀྱི་ཁྲི་བྱུང་ངོ་། །བྱང་ཕྱོགས་འཁོར་ལོའི་རྩིབས་སྟེང་དུ། གནོད་སྦྱིན་ཕོ་མོ་དང་དེའི་སྟེང་དུ། དམ་བརྒྱད་ཀྱི་ཁྲི་བྱུང་ངོ་། །དེ་དག་གི་བར་དུ་རིན་པོ་ཆེའི་ཁྲིའི་སྟེང་དུ་མུ་ཏིག་གི་དྲྭ་བ་དང་། པདྨ་དང་། ཟླ་བ་དང་། ཉི་མའི་གདན་རེ་རེ་བསྒོམ་མོ། །རྩིབས་ཆེན་བཞི་གྲུ་ཆད་བཞི་དང་བརྒྱད་ལ། ཞིང་བསྣོལ་མ་བརྒྱད་ཀྱི་སྟེང་དུ་ཉི་མའི་གདན་རེ་རེ། ལྷ་སྣམ་ལ་ཞིང་རྐྱང་པ་བརྒྱད་ཀྱི་སྟེང་དུ་ཉི་མ། སྒོ་བཞིར་ཞིང་རྐྱང་པ་བཞིའི་སྟེང་དུ་ཉི་མ། བར་འཁྱམས་ཕྱི་ཏ་ལ། ནང་ཞིང་ཚལ་པ་ཤར་དུ་དྲུག །ལྷོ་རུ་དྲུག །ནུབ་ཏུ་དྲུག །བྱང་དུ་དྲུག་སྟེ་ཉི་ཤུ་རྩ་བརྒྱད་ཀྱི་སྟེང་དུ་ཉི་མའི་ཚལ་པ་རེ་རེ་བསྒོམ་མོ། ། དེ་ནས་བརྟན་པ་ལྷའི་དཀྱིལ་འཁོར་བསྐྱེད་པའི་ཆོ་འཕྲུལ་ནི། བདག་ཉིད་སངས་རྒྱས་ཐམས་ཅད་ཀྱི། །སྐུ་གསུང་ཐུགས་ཀྱི་རྡོ་རྗེའི་བདག །ཁྲོ་རྒྱལ་ཡེ་ནས་ཡིན་པའི་ཕྱིར། །དེ་བཞིན་ཉིད་ཀྱི་དབྱིངས་ལས་ནི། །ཁྲོ་མོ་དབང་ཕྱུག་མངོན་ཕྱུངས་ཏེ། ། ཞེས་པས། བདག་གི་ཐུགས་ཀ་ནས་ཡུམ་ཁྲོ་མོ་དབང་ཕྱུག་མ། སྐུ་མདོག་མཐིང་ནག་ཡབ་དང་འདྲ་བའམ། ཡང་ན་ཞལ་གཅིག་ཕྱག་གཉིས། གཡས་པས་ཡབ་ལ་འཁྱུད་ཅིང་། གཡོན་པས་ཐོད་ཁྲག་བསྣམས་པ་ཕྱུངས་ལ། ཡབ་ཡུམ་མ་ཆགས་ཐབས་ཀྱི་རོལ་པ་མཛད་པ་ལས། ཧཱུྃ་ཧཱུྃ་ཧཱུྃ་བྷི་ཤྭ་བཛྲ་མ་ཧཱ་ཀྲོ་དྷ་ཛྭ་ལ་མཎྜལ་ཕཊ྄་ཕཊ྄་ཕཊ྄། ཧ་ལ་ཧ་ལ་ཧ་ལ་ཧཱུྃ།  ཞེས་བརྗོད་པས། བདག་ཉིད་དབུ་དང་ཕྱག་ཞབས་སྟོང་ཁམས་ཀྱི་རྡུལ་སྙེད་དང་མཉམ་པ་ཞེས་འབྱུང་སྟེ། རྣམ་པ་གཅིག་ཏུ། དབུ་དགུ་བརྒྱ། ཕྱག་སྟོང་བརྒྱད་བརྒྱ། ཞབས་བརྒྱད་བརྒྱ། ཕྱག་ན་སྟོང་ཁམས་ཀྱི་རྡུལ་སྙེད་ཀྱི་མཚོན་ཆ་འཛིན་པར་གྱུར་ཏེ། བྱང་ཆུབ་སེམས་ལས་ཀྱང་། ཁྲོ་བོ་ཞལ་ཕྱག་ངེས་པ་མེད་པ། སྐུ་ཚད་སྟོང་གསུམ་ཙམ་ལས། གྲངས་སྟོང་ཁམས་ཀྱི་རྡུལ་ཕྲ་རབ་སྙེད་ཐོན་ཏེ། སྟོང་ཁམས་ཀྱི་དྲག་བྱེད་ཐམས་ཅད་ནི་བསྒྲལ། སེམས་ཅན་ཐམས་ཅད་ཀྱི་དོན་བྱས་ནས། སླར་ཕྱོགས་བཅུ་ནས་ཚུར་འདུས་པ་ལས། འབྲས་བུའི་ཁྲག་འཐུང་དུ་བཞེངས་པ་ནི། བདག་ཉིད་དབུས་སུ་བྷུདྡྷ་ཁྲག་འཐུང་སྐུ་མདོག་སྨུག་ནག །ཞལ་གཡས་དཀར། གཡོན་དམར་བ། ཕྱག་གཡས་ཀྱི་དང་པོ་ན་འཁོར་ཡུག །བར་མ་ན་རྡོ་རྗེ། ཐ་མ་ན་རལ་གྲི། གཡོན་དང་པོ་ན་བྷན་དྷ་ཁྲག་གིས་བཀང་བ། བར་མ་ན་དགྲ་སྟྭ། ཐ་མ་ན་གཤོལ་ཤིང་། ཕྱག་མཚན་དེ་དག་ལ་མེ་འབར་བ། ཡུམ་བྷུདྡྷ་ཀྲོ་ཏི་ཤྭ་རི་མ། སྐུ་མདོག་སྨུག་ནག །ཞལ་གཅིག་ཕྱག་གཉིས། གཡས་ཡབ་ལ་འཁྱུད་ཅིང་། གཡོན་བྷན་དྷ་བསྣམས་ཏེ། ཡབ་ལ་སྟོབས་པའོ། །ཤར་ཕྱོགས་ཀྱི་ཁྲོ་བོ་རྣམས་གཅིག་ཏུ་འདུས་པ་ལས། བཛྲ་ཁྲག་འཐུང་སྐུ་མདོག་མཐིང་ནག །དབུ་གསུམ་ཕྱག་དྲུག །ཞལ་གཡས་དཀར། གཡོན་དམར་བ། ཕྱག་དྲུག་གི་གཡས་དང་པོ་ན་རྡོ་རྗེ། བར་མ་ན་འཁོར་ཡུག །ཐ་མ་ན་རལ་གྲི། གཞན་གོང་དང་འདྲ། ལྷོ་ཕྱོགས་ཀྱི་ཁྲོ་བོ་རྣམས་གཅིག་ཏུ་འདུས་པ་ལས། རཏྣ་ཁྲག་འཐུང་སྐུ་མདོག་སེར་ནག །དབུ་གསུམ་ཕྱག་དྲུག །ཞལ་གཡས་སྔོ། གཡོན་དམར། ཡག་གཡས་དང་པོ་ན་རལ་གྲི། བར་མ་ན་རྡོ་རྗེ། ཐ་མ་ན་འཁོར་ཡུག །གཡོན་དང་པོ་ན་བྷན་དྷ་ཁྲག་གིས་བཀང་བ། བར་མ་ན་དགྲ་སྟྭ། ཐ་མ་ན་གཤོལ་ཤིང་།  གཡོན་གསུམ་གོང་དང་འདྲའོ། ། ནུབ་ཕྱོགས་ཀྱི་ཁྲོ་བོ་རྣམས་གཅིག་ཏུ་འདུས་པ་ལས། པདྨ་ཁྲག་འཐུང་སྐུ་མདོག་དམར་ནག །ཞལ་གསུམ་ཕྱག་དྲུག །ཞལ་གཡས་དཀར། གཡོན་སྔོ། ཕྱག་གཡས་དང་པ་ན་དགྲ་སྟྭ། བར་མ་ན་རྡོ་རྗེ། ཐ་མ་ན་འཁོར་ཡུག །གཡོན་དང་པོ་ན་བྷན་དྷ། བར་མ་ན་རལ་གྲི། ཐ་མ་ན་གསོལ། བྱང་ཕྱོགས་ཀྱི་ཁྲོ་བོ་རྣམས་གཅིག་ཏུ་འདུས་པ་ལས། ཀརྨ་ཁྲག་འཐུང་སྐུ་མདོག་ལྗང་ནག །དབུ་གསུམ་ཕྱག་དྲུག །ཞལ་གཡས་དཀར། གཡོན་དམར། ཕྱག་གཡས་དང་པོ་ན་གསོལ། བར་མ་ན་རྡོ་རྗེ། ཐ་མ་ན་འཁོར་ཡུག །གཡོན་དང་པོ་ན་བྷན་དྷ། བར་མ་ན་རལ་གྲི། ཐ་མ་ན་དགྲ་སྟྭ། ཡུམ་རྣམས་ནི་སྐུ་མདོག་ཡབ་དང་མཐུན་པ་ཞལ་གཅིག་ཕྱག་གཉིས། གཡས་ཡབ་ལ་འཁྱུད་ཅིང་། གཡོན་བྷན་དྷ་དམར་ཆེན་གྱིས་བཀང་བ་ཡབ་ལ་སྟོབས་པའོ། །ཡབ་ཡུམ་ཀུན་ལ་ཆས་ཆེན་པོ་བཅུ་དྲུག་དང་ལྡན་པ། ཞལ་གདང་ཞིང་སྤྱན་བསྒྲད་པའོ། །སོ་སོའི་གདན་ལ་ཞབས་བརྐྱང་བསྐུམ་གྱི་ཚུལ་གྱིས་བཞུགས་པ། སྐུ་ལ་བསྐལ་པའི་མེ་རི་འབར་བ། རལ་པ་ཁམས་ན་གྱེན་དུ་འཁྱིལ་བ་ལས། ཐོད་པ་སྐམ་པའི་ཕྲེང་བས་བཅིང་བ། འབར་བའི་གར་དགུ་དང་ལྡན་པའོ། ། གནས་ཀྱི་ལྷ་མོ་བརྒྱད་བསྐྱེད་པ་ནི། དགྱེས་པའི་སྤྲིན་ལས་ཧ། ཞེས་བརྗོད་པས། མ་མོ་ཆེན་མོ་བརྒྱད་དུ་གྱུར་ཏེ། ཤར་གྱི་རྩིབས་མཆན་ལ། དཀར་པོ་མཛེས་ལྡན་མ། སྐུ་མདོག་སྔོན་མོ། གཡས་ན་ཞིང་དབྱུག །གཡོན་ན་བྷནྡྷ་དམར་ཆེན་གྱིས་བཀང་བ་གསོལ་བའོ། །བམ་བསྣོལ་མའི་གདན་ལ་བཞུགས་པའོ། །ལྷོར་རྐུན་མོ་སྐུ་མདོག་སེར་མོ། ཕྱག་གཉིས་ཀྱིས་མདའ་གཞུ་འགེངས་ཏེ། གཙོ་བོའི་ཐུགས་ཀར་གཟིར་བའོ། །ནུབ་ཏུ་རྨོངས་བྱེད་མ་སྐུ་མདོག་དམར་ནག །གཡས་ན་ཆུ་སྲིན་གྱིས་རྒྱལ་མཚན་ཕྱར་བ། གཡོན་བྷན་དྷ་དམར་ཆེན་གྱིས་བཀང་བ་གསོལ་བའོ། །བྱང་ཕྱོགས་སུ་བརླག་བྱེད་མ་སྐུ་མདོག་མཐིང་ནག །གཡས་རྡོ་རྗེ་རྩེ་དགུ། གཡོན་ཞིང་ཆུང་ངུའི་མགོ་ནས་གསོལ་བའོ། །ཤར་ལྷོའི་གྲུ་ཆད་ལ། སྤོས་མོ་སྐུ་མདོག་དམར་སེར། ཕྱག་གཡོན་པས་ཞིང་བཟུང་ནས། གཡས་ཀྱིས་དེའི་རྒྱུ་མ་ཞགས་པར་འདྲེན་པའོ། །ལྷོ་ནུབ་ཏུ་གཏུམ་མོ་སྐུ་མདོག་ལྗང་